《送宋稚恭省觐归淮南》
清代·李澄中

秋风塞外来，吹我燕山树。草色青以苍，中有还乡路。

昨岁京洛尘，与君始相遇。抗怀见古人，论文表情愫。

行世互箴规，常恐多谬误。脂车感明发，告别一何遽。

君有垂白亲，倚闾愁日暮。人生天地间，孝友非细故。

挽绥即送行，欲去屡回顾。去去感人情，壮年乃孺慕。

作者简介：（1630—1700）清山东诸城人，字渭清，号渔村、雷田。诸生。康熙十八年举博学鸿儒，授检讨，官至侍读。诗学杜甫，文工碑传记事。有《卧象山房集》、《滇程日记》。